Angyalbőrben

}}

### Forgatási helyszín

Budapest, Budaörs, Csobánka, Zsámbék, Pilisborosjenő, Dömsöd, Ercsi, Kisoroszi, Pilisvörösvár, Tök, Budakeszi

### Gyártó

* Magyar Televízió
* Tele P-Art

## Sugárzás

### Státusz

befejezett, ismétlik az epizódokat

Az ***Angyalbőrben*** 1990-től 1991-ig vetített magyar televíziós filmsorozat, amelyet 1988-tól 1989-ig forgattak Budapesten, Budaörsön, Csobánkán, Zsámbékon és Pilisborosjenőn. A tévéfilmsorozat a Magyar Televízió és a Tele P-Art gyártásában készült, a Jupiter Film forgalmazásában jelent meg DVD-n. Műfaja filmvígjáték-sorozat. Magyarországon az akkor MTV-nek hívott m1 vetítette először a televízióban 1990. szeptember 28. és 1991. március 25. között, majd később az m2, a Viasat 3, a Duna TV, a Duna World, az M3, és a Magyar Mozi TV ismételte. Az élőszereplős játékfilmsorozat a vasbogdányi laktanya egyik szakaszának életét mutatja be a rendszerváltás idején.

## Alkotók

A sorozatot Gát György és Szurdi Miklós rendezte. Gulyás Buda operatőrként, Sellő Hajnal és Kende Júlia pedig vágóként működött közre. A sorozat zenéjét Szikora Róbert és a Moho Sapiens szerezte.

## Epizódok

### 1990

* *1. Military Boutique*

Urbán Andrást a sportszázadtól (gúnynevén: „lógós század”) és Szabó Dezsőkét a budaörsi laktanyából (gúnynevén: „budaörsi Hilton szálló”) a feljebbvalóikkal szembeni konfliktusuk miatt áthelyezik Vasbogdányba, a szigorú Karádi őrmester szakaszába. Egyik társukat, Csergőt rajtakapják, hogy katonai bakancsokat szokott kicsempészni a laktanyából, hogy barátai a piacon eladhassák. Urbánnak ez ad egy ötletet egy jó üzleti lehetőséghez…

* *2. Bakafácán*

Klammer Péter nehezen mer közeledni a nőkhöz, a laktanya jubileumi ünnepségén sem szed fel senkit, pedig sok fiatal lányt meghívtak. Emiatt elterjed róla az a pletyka, hogy homoszexuális, egyre kínosabb helyzetekbe kerül. Társai közül csak Urbán hisz neki. Egy egyedülálló anyuka azonban felkeresi Kardos századost arra hivatkozva, hogy Klammer a gyereke apja…

* *3. Bőrtérkép*

Géczit volt bűntársai megverik és követelik, hogy adjon nekik egy térképet vagy fizessen nekik. Szakasztársainak elmondja, hogy egy bankfiók gyenge pontjainak rajza van a hátára tetoválva. Úgy döntenek, hogy egy autókrosszverseny pénzdíjából fizetik ki a bűnözőket. Éder vállalja az autó összeszerelését, a versenyző pedig Urbán lesz, akinek azonban szerelmi bonyodalmai támadnak: megtetszik neki egy nő, akiről aztán kiderül, hogy katonatiszt…

* *4. Borcsata*

A szüret idején a szakasz segít egy bortermelőnek, aki szeretne eladni egy osztrák úrnak. Azonban a szomszédos szőlő tulajdonosa is erre pályázik és ennek érdekében semmitől sem riad vissza. Közben a rendőrség nyomozást indít egy borhamisítási ügyben, amelynek szálai Vasbogdányba vezetnek.

* *5. Mozgó trezor*

A laktanya a Volánnal való együttműködésért jutalompénzt kap, amit egy bál keretében terveznek szétosztani. A pénzt Karádi és Urbán veszik fel a bankfiókból, egy Volán-dolgozó és társai azonban el akarják lopni…

* *6. Átkelés*

Egymás után több vasbogdányi gyerek is eltűnik, köztük Ildikóé, valamint az egyik pilótáé. Urbánék megpróbálják felderíteni, miközben egy nagyszabású átkeléses hadgyakorlatra is kell készülniük…

* *7. Álca nélkül*

A laktanya katonái éjszakai hadgyakorlaton vesznek részt. Egy részeg motoros azonban megzavarja a forgalomirányítót, így Urbánék szakasza rossz irányba indul. Másnap reggel veszik észre, hogy egy nudistastrandra keveredtek. Közben Budapestről egy őrnagy indul a gyakorlat helyszínére, de egyenruháját otthon felejti, így utána indul a felesége és az anyósa is…

### 1991

* *8. Computer manőver*

Ildikó anyagi problémái miatt elköltözni készül. A szakasz segíteni próbál rajta, játékautomatákból befolyó pénzből. Azonban a terv sikerét veszélyezteti, hogy Vasbogdányba érkezik Budapest automatakirálya. Közben Édert azzal bízza meg Kardos százados, hogy dolgozza ki a történelem nagy csatáit játékprogramként.

* *9. Frontszínház*

A Honvédelmi Minisztérium és a Művelődésügyi Minisztérium együttműködésének keretében egy rendező a vasbogdányi várban viszi színpadra a Hamletet. A produkcióban az Urbán-szakasz is közreműködik. Közben a pilóták a katonák ellen hangolják a lakosságot, a vasbogdányi vár rajza pedig véletlenül a gyakorlatra készülő kommandóhoz kerül…

* *10. Bogdán koporsója*

Bazsó egy cikkben arról olvas, hogy egy elmélet szerint az ősmagyar Bogdán vezért Vasbogdányban temették el. A szakaszt Karádi árokásásra vezényli, ami alól úgy próbálnak kibújni, hogy régészeti leletnek álcázott tárgyakat rejtenek a földbe, amiket „véletlenül” megtalálnak. A terv sikerül, egy csapat régészlány érkezik feltárás céljából. Az őrmestert más módon is megviccelik, Urbán a távol lévő Tabajdi ezredes nevében telefonálva különleges megbízást ad…

* *11. Military tours*

Karádi megviccelésével Urbánék túllőttek a célon: az őrmestert idegileg kimerültnek nyilvánítják és kényszerszabadságra küldik. Utódja azonban még rosszabbnak bizonyul, így a szakasz megpróbál segíteni valahogy Karádinak, hogy újra magára találjon. Tervük zavartalan végrehajtásához gondoskodniuk kell arról, hogy ne hiányolják őket a laktanyából…

* *12. Az elveszett szakasz*

Kardos előadást tart a tájékozódási gyakorlatról. A szakasz tagjai úgy vélik, a magyarországi földrajzi viszonyok között az ilyesmi nem nagy kihívás. A tisztek úgy döntenek, megleckéztetik őket: míg egy filmforgatáson statisztálnak rabokat alakítva, a laktanya többi katonája elindul hadgyakorlatra az ország másik végébe, Urbánéknak magukra maradva kell utánuk menniük. Ráadásul éppen akkor szökik meg tíz valódi rab a börtönből, ellopva a szakasz egyenruháját…

* *13. Tank you*

Karádi az addigi szolgálatiért jutalmul egy motorkerékpárt kap, amit azonban egy harckocsi gyakorlat közben szétlapít. A szakasz kárpótolni akarja őt, a pénzt saját kiadású erotikus magazinból fedeznék. A képekhez Nelly adja a testét, más lányok pedig az arcukat…

## Érdekességek

A sorozatot 1988-ban forgatták, de az utómunkák csaknem 1 évig tartottak, és mivel közben megtörtént a rendszerváltás, éppen ezért a szocialista rendszerhez köthető kifejezéseket (például elvtárs, Néphadsereg, Magyar Népköztársaság) az utószinkron során megváltoztatták a párbeszédekben, a szereplők szájáról viszont le lehet olvasni az eredeti szöveget. (Ugyanakkor a tanácselnök elnevezést még meghagyták, mivel annak helyét csak 1990 őszén vette át a polgármester.)

Urbán szerepét eredetileg Kaszás Gézának szánták, de ő a forgatás megkezdése előtt visszalépett, így kapta meg a szerepet helyette Mészáros Zoltán.

Nelli karakterét eredetileg Gizinek hívták volna.

Az Urbánt alakító Mészáros Zoltán nem jelent meg a forgatás megkezdésekor, és elérni sem tudták a készítők, így a rádióban mondatták be, hogy jelenjen meg a forgatásra.

A sorozat zenéjét játszó két együttes, az R-GO és a Moho Sapiens is feltűnik a képernyőn egy-egy epizódban (2., 5.). Utóbbinak akkoriban gitárosa volt a később a Republicban ismertté vált Patai Tamás.

Kálid Artúr, Rajkai Zoltán és Bede-Fazekas Szabolcs a valóságban is sorkatonai szolgálatát teljesítette a forgatás idején.

Faragó Andrásnak Mamut szerepéhez az alkotók kérésére fel kellett szednie néhány kilót.

A 2. epizódban feltűnik Tolnai Miklós, a 4. epizódban pedig ő szinkronizálja Vayer Tamást.

A 3. részben az autocross versenyt egy valódi autocross futamon vették fel, amit 1989. június 1-jén rendeztek meg Dömsödön. A filmbéli kocsi is részt vett, csak nem az Urbánt alakító Mészáros Zoltán vezette, és nem a filmbéli helyezést érte el.

A 4. és 6. epizódban Harsányi Gábor és Balázs Péter, valamint a 4. részben Vayer Tamás nyomozókat alakítanak, akárcsak Gát György korábbi sorozatában, a Lindában.

A forgatás előtt a harckocsis gyakorlótéri jelenetek helyszínéül szolgáló csobánkai laktanya gyakorlóterét átalakították (és később is úgy hagyták), mivel Gát György és Szurdi Miklós a megtekintés során nem találták elég nehéznek, látványosnak.

A laktanyai felvételek a Budaörsi repülőtér közvetlen szomszédságában lévő, mára már bezárt Vasvári Pál laktanyában voltak. A laktanya helyén ma ipartelep működik.

A sorozat helyszíne, Vasbogdány kitalált település. A városban játszódó jeleneteket Zsámbékon forgatták, néhány alkalommal látható a híres romtemplom is.

1990-ben regény készült a sorozatból. A regényben néhány szereplőnek más a keresztneve, pl.: Urbán nem András, hanem Ferenc; Klammer nem Péter, hanem Károly; Csergő nem Ferenc, hanem Máté; Tabajdi ezredes nem Gábor, hanem Géza; Giricz nem Alfréd, hanem Ferdinánd. Ezenkívül a könyvből tudhatjuk meg, hogy Szeges főhadnagy keresztneve Anna.

## Jegyzetek

1. ↑ „Angyalbőrben minden kicsit más…” Beszélgetés Mészáros Zoltán színmûvésszel 2009-12-09 12:17. Archived from the original on december 13, 2017. Retrieved on december 13, 2017.
2. ↑ Keresztnevét a könyvből tudjuk meg.
3. ↑ Nevét a könyvből tudhatjuk meg.
4. ↑ A stáblistán tévesen Csatár őrnagy néven írták ki, amit a katonatisztnek öltöző Urbán használt álnévként.
5. ↑ 30 éves az Angyalbőrben.
6. ↑ „Mire gondolsz katona…” honvedelem.hu
7. ↑ Retro Filmek Forgatási Helyszínei

## Források

* **Lua-hiba a(z) Modul:Wikidata modulban a(z) 831. sorban: attempt to index field 'wikibase' (a nil value)** *Angyalbőrben* az Internet Movie Database oldalon (angolul)
* **Lua-hiba a(z) Modul:Wikidata modulban a(z) 831. sorban: attempt to index field 'wikibase' (a nil value)** *Angyalbőrben* a PORT.hu-n (magyarul)

## További információk

Sablon:Filmlinkek

* *Angyalbőrben* a FilmKatalogus.hu-n (magyarul)
* *Angyalbőrben* a tvmusor.hu-n (magyarul)

**Lua-hiba a(z) Modul:Authority\_control modulban a(z) 325. sorban: attempt to index field 'wikibase' (a nil value)**

* **Filmművészetportál**